"כי גז חיש ונעופה" (תהלים,צ) – מהירות מופרזת או לא מופרזת?
הרב אלישיב קנוהל

''כי גז חיש ונעופה. מהו גז חיש, גזין וחשין וטסין עוברין בזריזות כעוף פורח'' (מדרש תהלים [בובר], מזמור צ). בעברית מודרנית – תן גז וטוס על הכביש.
כידוע, בכל כביש מהירות שמותרת בו על פי תקנות התעבורה. אך מה נעשה והמכוניות החדשות כיום בנויות למהירויות גבוהות בהרבה, ולא פעם גם הכביש מתאים, לפחות בשעות מסויימות למהירות גבוהה יותר?!
אתן שלוש דוגמאות ואתם תוסיפו עוד כמה וכמה נוספות. כביש עוקף יריחו – כביש חדש וישר ש''מזמין'' נסיעה על מאה קמ''ש ויותר, ולצידו שלטים צהובים – 'להזכירך 80'. הכביש בין צומת נחשון ללטרון – שם אולי מותר לנסוע על מאה קמ''ש, אך בלי להרגיש הנך עובר את המאה ועשרים. כביש 6 – בשעות שאינו עמוס הרי הוא ''מזמין'' אותך לנהוג במהירות העוברת את המותר על פי התקנות.  
אודה ואבוש, לפני כשבועיים מצלצל אלי אחראי הרכב בקיבוצנו ואומר לי בטלפון: שמע השגת שיא חדש בקיבוץ, נסעת לפני כמה דקות על 140 קמ''ש!! היה זה בשעת ערב מאוחרת, על הכביש בין עפרה לבית אל ישנן שתי 'אמבטיות' גדולות – כביש ישר היורד לתוך עמק ועולה להר שממול. באותה שעה כמעט ולא היה רכב נוסף על הכביש, והכביש פרוס לפניך לאורך ניכר. מבלי לשים לב, עם רכב חדש וטוב הגעתי למהירות הנזכרת ואפילו לא חשתי בכך, אלמלא המערכת האלקטרונית רשמה זאת.     
לא אכנס כאן לוויכוח הידוע האם באמת מהירות מופרזת מהווה גורם מרכזי לתאונות הדרכים או שמא ''המשטרה מחפשת את המטבע תחת הפנס'' – שזוהי העבירה שקל לקנוס בה את הנהגים. 
תקנות התעבורה הן דבר נתון, גם אם זה לא מוצא חן בעיני. המציאות שבה רבים מנהגי ישראל אינם שומרים על אותן התקנות – גם היא מציאות שקשה להתווכח איתה. 
מכיוון שאין מגמת פינה זו להטיף מוסר למי שהוא, אני מבקש להציע הצעה אחת שיש בה אולי משום 'צעד אחד קדימה' לנהיגה זהירה יותר:
אני חייב להחליט לעצמי החלטה עקרונית שהיא המפתח לנהיגה זהירה – איני נוהג מהר! אני לא נהג זריז ולא נהג מהיר, אלא בכל רגע אני מתאים את מהירות הנהיגה שלי למכלול התנאים בהם אני נוהג באותה השעה – לוותק של הנהג ולניסיונו, לסוג ואיכות הרכב, איכות הכביש, מבנה הדרך, כמה נוסעים ברכב וכדומה. אני חייב בכל רגע לשקול את כל השיקולים הרלוונטיים ועל פיהם לקבוע לעצמי את מהירות הנהיגה ברכב. בדרך זו יתכן ולעיתים גם אעבור על המהירות המותרת, ואשרי העומד בפני יצרו ונשמע לתקנות התעבורה. 
החשוב מזה – לעולם לא אפריז במהירות במקום שהדבר גובל בסיכון חיי וחיי הסובבים אותי!!!